Afsondering: Woede oor pa, dogter in see swemIPSS se soek-en-reddingseenheid (Foto: IPSS Medical Rescue/Facebook) ’n Plasing op Facebook deur nooddienste van ’n pa en sy dogter wat Sondag ten tyde van die staat van afsondering in die see gaan swem en amper verdrink het, het ’n herrie onder sosialemediagebruikers ontketen. Luidens die Facebook-plasing deur IPSS Medical Rescue is die nooddienste se soek- en reddingseenheid en paramedici vroeg Sondagaand na Salmonbaai in Ballito in KwaZulu-Natal ontbied. Dit nadat hulle inligting ontvang het oor die pa en dogter wat glo besig was om deur ’n sterk seestroom in die see meegesleur te word. By hul aankoms op die strand was die pa en dogter reeds verby die punt waar die branders in die see breek. Die reddingspan het die see ingeswem om hulle te red en hulle veilig terug strand toe gebring. Sosialemediagebruikers was ontstoke oor die feit dat die pa en sy dogter nie die afsonderingsreëls om ten alle tye tuis te bly, nagekom het nie. Byna 200 gebruikers het tot dusver kommentaar op die plasing gelewer, en die meeste meen dat die pa by die polisie vir sy onverantwoordelike gedrag aangegee moet word. “Die pa was onverantwoordelik om sy dogter tydens afsondering in die see te laat swem waar geen lewensredders teenwoordig is nie. Salmonbaai is in elk geval een van die gevaarlikste strande by Ballito,” meen ’n Facebook-gebruiker. “Mense neem nie die afsondering ernstig nie. Hulle speel met hul lewens en loop die risiko om ander onskuldige mense aan te steek,” het nóg ’n gebruiker haar misnoeë oor die situasie uitgespreek. Die IPSS ’n ernstige beroep op die publiek gedoen om die afsonderingsregulasies na te kom. “Kom ons almal werk saam om die verspreiding van die virus te bekamp,” het die IPSS op sy Facebook-blad geskryf. Wil jy op die hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief.